Radoslav Pavlović
Radoslav Pavlović (1420 — 1441) je bio bosanski/srpski knez, a potom i vojvoda iz vlastelinske porodice Pavlovića koja je imala svoje posede u istočnim delovima kraljevine Bosne. Posle ubistva njegovog oca Pavla Radenovića (?-1415) na Parenoj poljani kod Bobovca 1415. godine zajedno sa starijim bratom Petrom (1415 — 1420) otpočinje rat protiv Sandalja Hranića (1392 — 1435) i Kosača kao odgovornima za to. Posle pogibije starijeg brata Petra sukobu sa Osmanlijama 1420. godine, preuzima titulu vojvode i vođstvo nad Pavlovićima. Okončao je sukobe sa Kosačama i oženio se Teodorom, ćerkom Vukca Hranića i sestrom budućeg vođe Kosača Stefanom (1435 — 1466) sa kojom je imao tri sina. Svoj deo Konavlja je 1426. godine prodao Dubrovačkoj republici za 18.000 perpera, ali je već 1430. godine otpočeo tzv. (prvi) Konavljanski rat oko prodatih teritorija koji se okončao 1432. godine priznavanjem stanja sa početka sukoba. Probao je 1435. godine da se posle smrti vojvode Sandalja Hranića (1392 — 1435) okoristi novonastalom situacijom, ali je u sukobu sa bratom svoje žene Stefanom izgubio južne delove svoje zemlje sa Trebinjem. Umro je 1441. godine, a nasledio ga je sin Ivaniš (1441 — 1450).

Poreklo i porodica 

Radoslav Pavlović je bio drugi sin kneza Pavla Radenovića koji je pored njega imao još jednog sina:
 Petra (1415—1420), knez i vojvoda

Bio je oženjen Teodoromćerkom Vukca Hranića iz porodice Kosača (bratanica Sandalja Hranića i sestra Stefana Vukčića Kosače) sa kojom je imao tri sina koja su ga nasledila:
 Ivaniš Pavlović (1441 — 1450), vojvoda 
 Petar II Pavlović (1450 — 1463), vojvoda 
 Nikola Pavlović (1450 — 1463), knez

Vidi još 
 Pavlovići
 Prvi Konavljanski rat
 Stefan Vukčić Kosača

Umrli 1441.
Radoslav
Srpski knezovi